Bejn l-1 u l-4 ta' Marzu 2016, il-President Tusk żar il-pajjiżi ewlenin tar-rotta tal-Balkani tal-Punent u t-Turkija sabiex iħejji l-laqgħa ta' nhar it-Tnejn Għeżież kollegi, Biex inħejji għal-laqgħa tagħna ta' nhar it-Tnejn mal-Prim Ministru Davutoglu dwar il-kooperazzjoni bejn l-UE u t-Turkija u għal-laqgħa interna tagħna wara, din il-ġimgħa vvjaġġajt lejn Vjenna, Ljubljana, Zagreb, Skopje, Ateni, Ankara, Istanbul u Belgrad sabiex inkompli nibni kunsens Ewropew dwar il-migrazzjoni. Nixtieq naqsam magħkom xi riżultati u ħsibijiet mill-vjaġġ tiegħi, li jistgħu jservu bħala bażi għall-ħidma tagħna. L-ewwel, jeħtieġ li nerġgħu lura lejn Schengen. Il-pajjiżi tar-rotta tal-Balkani tal-Punent, kif ukoll dawk barra l-UE, huma kollha lesti u determinati li jerġgħu lura għall-applikazzjoni sħiħa tar-regoli u d-deċiżjonijiet komuni tagħna, inkluż il-Kodiċi tal-Fruntieri ta' Schengen. Dan ikun ifisser it-tmiem tal-hekk imsejħa politika permissiva dwar il-migranti. Mhux ser isolvi l-kriżi iżda huwa prekondizzjoni meħtieġa għal kunsens Ewropew. Nhar it-Tnejn, għandna lkoll nikkonfermaw dan l-approċċ. B'hekk nagħlqu r-rotta tal-Balkani tal-Punent, li kien il-punt ta' dħul prinċipali għall-migranti bi 880.000 jidħlu fl-2015 biss u 128.000 fl-ewwel xahrejn ta' din is-sena. It-tieni, jeħtieġ li nimxu 'l quddiem fil-kooperazzjoni tagħna mat-Turkija, dwar il-migrazzjoni u lil hinn. Is-summit tagħna f'Novembru li għadda ta l-ħajja mill-ġdid lill-kooperazzjoni tagħna f'ħafna oqsma bħall-adeżjoni u l-proċessi ta' liberalizzazzjoni tal-viża kif ukoll id-djalogi tagħna dwar l-ekonomija u l-enerġija. Fil-laqgħa tiegħi mal-Prim Ministru Davutoglu f'Ankara nhar il-Ħamis, qbilna li hemm progress tajjeb x'jiġi rrappurtat fuq għadd ta' azzjonijiet fil-Pjan ta' Azzjoni tagħna bejn l-UE u t-Turkija iżda li n-numru ta' persuni li jidħlu illegalment mit-Turkija għall-Greċja għadu għoli wisq. It-tnejn li aħna nemmnu li nistgħu nnaqqsu l-fluss permezz tar-ritorn rapidu fuq skala kbira mill-Greċja tal-migranti kollha li mhumiex fil-bżonn ta' protezzjoni internazzjonali. Ir-rieda politika teżisti iżda dan jippreżenta sfida loġistika, li fiha għandna nappoġġaw lill-Greċja. Il-Prim Ministru Davutoglu kkonferma wkoll d-disponibbiltà tat-Turkija li tieħu lura l-migranti kollha maqbuda fl-ibħra Torok. Nhar it-Tnejn, nixtieq li aħna, flimkien mal-Prim Ministru Davutoglu, niddiskutu l-kooperazzjoni tagħna dwar il-migrazzjoni u lil hinn u napprovaw il-passi konkreti biex nimplimentaw il-pjan ta' azzjoni tagħna. It-tielet, jeħtieġ li nżidu l-assistenza umanitarja tagħna, b'mod partikolari fil-Greċja. Bħal ma qal il-kollega tagħna, il-Prim Ministru Tsipras, ma għandniex nippermettu li l-Greċja ssir ''maħżen tal-erwieħ''. Nhar it-Tnejn, nixtieq li aħna naqblu li l-għodod kollha disponibbli tal-UE, inkluża r-rilokazzjoni aċċellerata, għandhom jintużaw biex jiġu indirizzati l-konsegwenzi umanitarji għar-refuġjati, mhux l-inqas fil-Greċja, b'mod rapidu u effettiv. Dan jinkludi wkoll il-proposta tal-Kummissjoni Ewropea għal strument ġdid ta' Assistenza ta' Emerġenza ta' 700 miljun euro, li tirrikonoxxi r-rwol tal-gvernijiet nazzjonali f'dawn l-isforzi umanitarji. F'termini prattiċi, il-laqgħa tagħna mal-Prim Ministru Davutoglu ser tibda fin-12:30 bi pranzu tal-Kapijiet ta' Stat jew ta' Gvern. Wara dan u wara waqfa qasira għal ħin għall-istampa mal-Prim Ministru Davutoglu, inkomplu bi 28 għal sessjoni ta' ħidma, li matulha għandna naqblu dwar dikjarazzjoni konġunta dwar ir-ritorn lejn Schengen u d-dimensjoni umanitarja. Nixtieq nikkonkludi fuq nota pożittiva prudenti. Għall-ewwel darba mill-bidu tal-kriżi tal-migrazzjoni, nista' nara li qed joħroġ kunsens Ewropew. Huwa kunsens mibni madwar strateġija komprensiva li, jekk tiġi implimentata b'mod leali, tista' tgħin biex twaqqaf il-flussi u tindirizza l-kriżi. Nistenna bil-ħerqa li narak fi Brussell nhar it-Tnejn. Ittra ta' stedina mill-President Donald Tusk Din ir-riżorsa bħalissa hi disponibbli biss bil-lingwa jew il-lingwi li ġejjin: